Diari Oficial de la Generalitat Valenciana


Sumari del DOGV 7743, del 17-03-2016 (2016/1922)

ORDE 5/2016, de 9 de març, de la Vicepresidència i Conselleria d'Igualtat i Polítiques Inclusives, per la qual s'establixen les bases reguladores de la concessió de subvencions destinades a entitats locals de la Comunitat Valenciana per al finançament de gastos corrents de les agències de mediació per a la integració i la convivència social (AMICS) de les quals són titulars.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/03/09/5/dof/vci/html**

### Dades del document

Número de DOGV
:   7743

Data del DOGV
:   17-03-2016

Secció del DOGV
:   I. DISPOSICIONS GENERALS

Número del document
:   2016/1922


Data del document
:   09-03-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDE 5/2016, de 9 de març, de la Vicepresidència i Conselleria d'Igualtat i Polítiques Inclusives, per la qual s'establixen les bases reguladores de la concessió de subvencions destinades a entitats locals de la Comunitat Valenciana per al finançament de gastos corrents de les agències de mediació per a la integració i la convivència social (AMICS) de les quals són titulars. [2016/1922]  
PREÀMBUL  
  
L'article 10.3 de l'Estatut d'Autonomia de la Comunitat Valenciana preveu com un dels àmbits primordials d'actuació de la Generalitat el dels drets i l'atenció social de les persones immigrants amb residència a la Comunitat Valenciana.  
El paper de la Comunitat Valenciana, no obstant això, en este àmbit, està condicionat pel repartiment competencial que realitza la nostra Constitució, i que atribuïx a l'Estat, amb caràcter exclusiu, les competències en matèria d'estrangeria.  
En conseqüència, l'actuació autonòmica està circumscrita a l'exercici de les competències que, dins del respecte a la Constitució, ha assumit estatutàriament i que, incidint de manera indirecta en l'àmbit de l'estrangeria, tenen un marcat caràcter social. Així, l'article 49.1, apartats 24 i 27 del nostre Estatut atribuïx a la Generalitat competència exclusiva sobre servicis socials i assistència social, competència que es fa extensiva a l'ampli teixit social valencià de què forma part indissoluble el col·lectiu de persones immigrants.  
En este marc normatiu, la Conselleria d'Igualtat i Polítiques Inclusives es configura com el departament del Consell a què correspon exercir, entre altres, les competències relatives a la coordinació de les polítiques d'integració dels immigrants. Dins de la seua estructura orgànica, la Direcció General d'Inclusió Social és el centre directiu a què correspon impulsar esta coordinació i l'execució de les polítiques d'immigració de la Generalitat, així com planificar, impulsar i desenvolupar els instruments d'integració previstos en la normativa autonòmica.  
  
Fent ús d'estes facultats i considerant el mandat estatutari establit en el primer paràgraf, la Generalitat ha promogut l'elaboració de diversa normativa en el seu àmbit competencial, materialitzada en l'aprovació per les Corts de la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana, i en el posterior desplegament reglamentari de la referida llei a través del Decret 93/2009, de 10 de juliol, del Consell.  
El reglament esmentat preveu en el títol V les regles generals aplicables a les agències de mediació per a la integració i la convivència social (AMICS), configurades com a oficines locals d'informació, mediació, assessorament i orientació per al col·lectiu immigrant, a fi de facilitar el coneixement i posada a la disposició dels recursos que l'administració i altres entitats disposen en la matèria.  
  
L'existència d'una important xarxa d'agències AMICS de titularitat municipal ja en funcionament distribuïdes per tot el territori de la Comunitat Valenciana justifica la necessitat que la Generalitat contribuïsca al finançament dels gastos de sosteniment d'estes agències, en virtut del que disposa l'article 36 del Decret 93 2009/, tot això a fi d'afavorir la necessària col·laboració i cooperació entre les administracions públiques intervinents en la prestació dels servicis esmentats dirigits a la integració social de la població immigrant.  
  
Amb la ferma voluntat de fomentar la participació dels ens locals en la política d'integració social de les persones immigrants, ja que estos constituïxen les administracions més pròximes als llocs de residència o treball i, per tant, a les necessitats de la població immigrant, s'impulsa des del Consell la xarxa d'agències AMICS com un instrument destinat a possibilitar la unificació i concentració dels servicis que actualment s'oferixen a este col·lectiu des de diferents entitats, organitzacions socials i administracions públiques, i n'afavorix la integració en la societat d'acollida.  
Les subvencions objecte d'esta orde no necessiten notificació a la Comissió Europea, ja que no són aplicables els requisits de l'article 107.1 del Tractat de Funcionament de la Unió Europea, perquè no suposa avantatge econòmic, ja que les entitats a què van dirigides les subvencions no exercixen activitats econòmiques en què poden oferir béns o servicis en el mercat, ni afectar els intercanvis comercials entre els estats membres.  
Per tot això, en virtut de la competència atribuïda per l'article 165.1 de la Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, en relació amb l'article 3 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, el Decret 152/2015, de 18 de setembre, del Consell, pel qual s'aprova el Reglament Orgànic i Funcional de la Vicepresidència i Conselleria d'Igualtat i Polítiques Inclusives, i de conformitat/oït el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
1. Esta orde establix les bases de la concessió de subvencions per al finançament dels gastos corrents derivats del sosteniment, per part de les entitats locals titulars, de les agències de mediació per a la integració i convivència social (AMICS).  
2. Seran gastos objecte de subvenció els gastos del personal adscrit a l'agència AMICS i els de funcionament i manteniment inherents a esta, així com els altres gastos de naturalesa corrent generats per la realització de programes formatius o d'integració social dirigits a la població immigrant del seu àmbit territorial, sempre que hagen sigut efectivament realitzats al llarg de l'exercici determinat en la convocatòria.  
  
  
Article 2. Requisits dels beneficiaris  
1. Podran obtindre la condició de beneficiaris de les subvencions regulades en la present orde les entitats locals de la Comunitat Valenciana que complisquen els requisits següents:  
a) Haver constituït una agència AMICS o estar en tramitació de constitució i ha d'haver-hi constància de l'inici del funcionament per a l'exercici de la corresponent convocatòria, segons disposa l'article 30 del Reglament de la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana, aprovat pel Decret 93/2009, de 10 de juliol, del Consell.  
b) Disposar d'un Pla d'Integració Social de les Persones Immigrants, vigent, en l'àmbit territorial corresponent, a la data d'acabament de presentació de sol·licituds.  
2. No podran obtindre la condició de beneficiàries les entitats locals incurses en alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
3. L'incompliment d'algun dels requisits assenyalats en els apartats anteriors determinarà l'exclusió de la convocatòria.  
  
Article 3. Obligacions dels beneficiaris  
Els beneficiaris de la subvenció, de conformitat amb l'article 14 de la Llei 38/2003, de 17 de novembre, General de Subvencions, els articles 159 i següents de la Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, i la resta de normes que siguen aplicables en la disposició de fons públics, hauran de complir les obligacions següents:  
a) Realitzar les activitats que fonamenten la concessió de la subvenció.  
b) Acreditar davant de l'entitat concedent la realització de les activitats contingudes en el projecte, així com el compliment dels requisits i les condicions que determinen la concessió o el gaudi de la subvenció.  
  
c) El sotmetiment a les actuacions de comprovació i control financer que corresponen a la Intervenció General en relació amb la subvenció concedida.  
d) Comunicar a la conselleria competent en matèria d'integració de persones immigrants, a través de la direcció general competent en matèria d'integració de persones immigrants, l'obtenció d'altres subvencions, ajudes, ingressos o recursos concedits per a la mateixa finalitat prevista en esta orde. Esta comunicació haurà d'efectuar-se tan prompte com es conega i, en qualsevol cas, amb anterioritat a la justificació de l'aplicació donada als fons percebuts.  
e) Justificar davant de la direcció general competent en matèria d'integració de persones immigrants l'ajuda en els termes i terminis previstos en esta orde.  
f) Adoptar les mesures de difusió contingudes en l'article 18.4 de la Llei 38/2003, de 17 de novembre, General de Subvencions, i es donarà a conéixer de manera inequívoca que es tracta d'una acció subvencionada per la Conselleria competent en matèria d'integració de persones immigrants.  
g) Acreditar per mitjà de declaració responsable no estar incursa en les prohibicions per a obtindre la condició de beneficiària de subvencions assenyalades en l'article 13 de la Llei 38/2003, de 17 de novembre, General de Subvencions, i es podrà utilitzar a este efecte la declaració continguda en el model que s'aprove en la corresponent convocatòria.  
  
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
i) Facilitar les actuacions de comprovació, seguiment i inspecció de la direcció general competent en matèria d'integració de persones immigrants, a fi de conéixer qualsevol aspecte de l'aplicació de les quantitats objecte de subvenció.  
j) Fer pública la informació relativa a la subvenció concedida de conformitat amb el que establix l'article 8.4 de la Llei 2/2015, de 2 d'abril, de la Generalitat, de Transparència, Bon Govern i Participació.  
  
k) Presentar una memòria anual de les activitats realitzades, en la data que es fixe en la corresponent convocatòria.  
l) Complir totes les altres obligacions i normes de funcionament que establix el Decret 93/2009, de 10 de juliol, del Consell, pel qual s'aprova el Reglament de la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana per a les agències AMICS.  
L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent.  
  
Article 4. Procediment de concessió  
1. La concessió d'estes subvencions es realitzarà per mitjà del procediment en règim de concurrència competitiva que es referix l'article 164 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i l'article 22 de la Llei 38/2003, de 17 de novembre, General de Subvencions.  
  
2. Les subvencions seran convocades per resolució de la conselleria competent en matèria d'integració de persones immigrants i publicades en el Diari Oficial de la Comunitat Valenciana, d'acord amb les consignacions previstes en la Llei de Pressupostos de la Generalitat per a l'exercici econòmic corresponent.  
  
Article 5. Formalització de sol·licituds  
1. Les sol·licituds es formularan en els models i terminis que es determinen en la corresponent convocatòria.  
2. Junt amb la documentació específica que determine la convocatòria, els sol·licitants hauran de presentar:  
a) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, General de Subvencions.  
b) Acreditació d'estar al corrent de les obligacions tributàries i davant de la Seguretat Social. Per a això, el sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'establixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. Els que no atorguen esta autorització hauran d'aportar la documentació acreditativa que estan al corrent de les obligacions esmentades.  
c) Així mateix, els sol·licitants podran autoritzar la consulta de les seues dades d'identitat per mitjà del sistema de verificació i consulta de dades d'identitat, de conformitat amb el que establix el Decret 165/2010, de 8 d'octubre, del Consell. Els que no atorguen esta autorització hauran d'aportar una còpia compulsada del DNI del representant legal de l'entitat local.  
3. Les sol·licituds, junt amb la documentació requerida, hauran d'estar degudament formalitzades i subscrites per aquell que exercisca la representació legal de l'entitat, de conformitat amb la legislació vigent de règim local, i podran presentar-se en el registre general de la conselleria competent en matèria d'integració de persones immigrants, situat en el c/ Castán Tobeñas, 77. Torre 4. València (CP 46672), o per qualsevol dels mitjans establits en la legislació de procediment administratiu comú. Així mateix, també podran presentar-se de forma electrònica, a través del registre electrònic de la Generalitat, d'acord amb el que preveu el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
  
Article 6. Esmena de sol·licituds  
1. Rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no tinga els requisits exigits o no s'acompanye de la documentació que, d'acord amb esta orde, siga exigible, es notificarà a l'entitat sol·licitant la causa que impedix la continuació del procediment i se'l requerirà perquè, de conformitat amb la legislació de procediment administratiu comú, esmene la falta o acompanye dels documents preceptius, amb indicació que, si així no ho fa, es considerarà que ha desistit de la petició, amb la resolució prèvia que s'haurà de dictar en els termes previstos legalment.  
3. Es delega en la persona titular de la direcció general amb competències en matèria d'integració de persones immigrants, la competència per a dictar la resolució a què fa referència l'apartat 2 d'esta base. La resolució indicarà expressament que s'adopta per delegació i es considerarà dictada per l'òrgan delegatori, i es posarà fi a la via administrativa.  
  
Contra esta es podrà interposar directament recurs davant de l'orde jurisdiccional contenciós administratiu en la forma, el termini i les condicions que determina la llei reguladora de la jurisdicció mencionada. No obstant això, prèviament es podrà interposar, potestativament, recurs de reposició d'acord amb la legislació de procediment administratiu comú.  
  
Article 7. Documentació  
A la sol·licitud s'adjuntarà la documentació següent:  
1. Fotocòpia compulsada de la Targeta de Persones Jurídiques i entitats en general, en la qual conste el CIF de l'entitat local sol·licitant.   
2. En el cas que la persona signatària ostentara esta representació per delegació del representant legal de l'entitat local, també haurà d'aportar-se fotocòpia compulsada de l'acte administratiu de delegació de competències o funcions.  
3. En el cas d'agències AMICS supramunicipals, el certificat del secretari de l'entitat supramunicipal titular de l'agència acreditativa dels municipis que la integren.  
4. Fotocòpia compulsada del Pla per a la Integració dels Immigrants vigent, en l'àmbit territorial corresponent.  
5. Acreditació d'aquelles subvencions, ajudes, ingressos o recursos, per a la mateixa finalitat, procedents d'altres administracions o ens públics o privats, nacionals, de la Unió Europea o d'organismes internacionals.  
6. Pressupost previst d'ingressos i gastos per al funcionament de l'agència AMICS durant l'exercici determinat en la convocatòria.  
  
7. Certificat de la secretaria de l'entitat local en què conste la relació de personal tècnic i administratiu adscrit a l'agència AMICS.  
8. Un projecte tècnic d'activitats a realitzar durant l'exercici determinat en la corresponent convocatòria.  
9. El nombre d'escoles d'acollida realitzades durant els exercicis que es determinen en la convocatòria, si s'han executat.  
10. Certificat expedit per l'entitat bancària, en què efectuar, si és el cas, els pagaments de la subvenció concedida, en el qual s'especifique el codi IBAN i el seu titular, així com comunicació fefaent del CIF del peticionari. Si no s'ha obtingut subvenció amb anterioritat o ha sigut modificat el compte, haurà de presentar la fitxa de manteniment de tercers.  
Estaran exemptes de la presentació dels documents, arreplegats en els apartats 1), 2) i 4) aquelles entitats que ja els hagueren presentat amb anterioritat davant de la direcció general amb competències en matèria d'integració de persones immigrants, en el cas que no s'hagen produït canvis. En este cas hauran d'indicar l'any i la convocatòria en què es va presentar esta documentació.  
  
Article 8. Ordenació i instrucció del procediment  
1. L'ordenació i instrucció del procediment de concessió correspondran a la direcció general amb competències en matèria d'integració de persones immigrants, que rebrà les sol·licituds presentades, verificarà que estes disposen dels requisits per a poder tramitar-les, i acordarà totes les actuacions necessàries per a la determinació, coneixement i comprovació de les dades en virtut de les quals s'haja de pronunciar la resolució que procedisca.  
2. L'òrgan competent per a la instrucció i resolució de l'expedient, a la vista de la documentació que està en poder d'este i de les obligacions que s'adquirisquen per la concessió de l'ajuda, podrà demanar els informes dels organismes i entitats que crega oportú, efectuar les comprovacions necessàries sobre l'exactitud de tot això i constatar que complixen les condicions administratives i tècniques previstes en les presents bases per a adquirir la condició de beneficiaris.  
  
Article 9. Comissió d'avaluació  
1. L'examen i la valoració dels expedients presentats, així com la consegüent proposta de concessió i denegació de les subvencions, correspondran a una comissió avaluadora, que estarà composta per:  
  
a) President: la persona titular de la direcció general competent en matèria d'integració de persones immigrants o persona que el substituïsca.  
b) Vocals:  
b.1) La persona titular del servici competent en matèria d'inclusió social o persona que el substituïsca de la direcció general competent en matèria d'integració de persones immigrants.  
b.2) La persona titular del servici competent en matèria d'integració de persones immigrants o persona que el substituïsca de la direcció general competent en matèria d'integració de persones immigrants.  
  
b.3) Un tècnic designat per la direcció general competent en matèria d'integració de persones immigrants, que exercirà les funcions de secretari.  
2. La comissió esmentada elaborarà una relació ordenada de sol·licitants de les subvencions convocades d'acord amb els criteris establits en estes bases i les condicions de concessió que s'establisquen en la corresponent convocatòria, i proposar l'òrgan competent per a la concessió de les subvencions la relació prioritzada de beneficiaris d'acord amb el límit del crèdit existent per a cada convocatòria. Així mateix, elaborarà una prelació de les sol·licituds que es propose desestimar per falta de crèdit.  
No obstant això, si es produïra un increment dels crèdits disponibles, la comissió de valoració proposarà i l'òrgan concedent acordarà, sense necessitat d'una nova convocatòria, la concessió de la subvenció a la primera sol·licitud no atesa per falta de crèdit i a les següents que disposen dels requisits per a això, fins a esgotar el crèdit.  
3. La comissió d'avaluació actuarà com a òrgan col·legiat de conformitat amb el que preveu la legislació de procediment administratiu comú, als efectes d'elevar a l'òrgan concedent la proposta resolució de les subvencions.  
  
Article 10. Criteris objectius de l'atorgament de la subvenció i ponderació d'estos  
1. La comissió avaluadora efectuarà la valoració tècnica de les sol·licituds que superen la valoració formal de l'article 7 i l'assignació de l'import de les subvencions que s'establisquen en la convocatòria, i es tindran en compte els criteris que s'indiquen a continuació:   
A) Població de l'entitat local.  
A.1. Població total de l'entitat local: fins a 10 punts.  
A.1.1. Població total de l'entitat local fins a 5.000 habitants: 2 punts.  
  
A.1.2. Població total de l'entitat local de 5.001 a 10.000 habitants: 4 punts.  
A.1.3. Població total de l'entitat local de 10.001 a 15.000 habitants: 6 punts.  
A.1.4. Població total de l'entitat local de 15.001 a 20.000 habitants: 8 punts.  
A.1.5. Població total de l'entitat local superior a 20.001 habitants: 10 punts.  
A.2. Població estrangera comunitària de l'entitat local: fins a 10 punts.  
A.2.1. Població estrangera comunitària inferior o igual al 5 % de la població total de l'entitat local: 2 punts.  
A.2.2. Població estrangera comunitària superior al 5 % i inferior o igual al 10 % de la població total de l'entitat local: 4 punts.  
A.2.3. Població estrangera comunitària superior al 10 % i inferior o igual al 15 % de la població total de l'entitat local: 6 punts.  
A.2.4. Població estrangera comunitària superior al 15 % i inferior o igual al 20 % de la població total de l'entitat local: 8 punts.  
A.2.5. Població estrangera comunitària superior al 20 % de la població total de l'entitat local: 10 punts.  
A.3. Població estrangera extracomunitària de l'entitat local: fins a 10 punts.  
A.3.1. Població estrangera extracomunitària inferior o igual al 3 % de la població total de l'entitat local: 2 punts.  
A.3.2. Població estrangera extracomunitària superior al 3 % i inferior o igual al 6 % de la població total de l'entitat local: 4 punts.  
A.3.3. Població estrangera extracomunitària superior al 6 % i inferior o igual al 9 % de la població total de l'entitat local: 6 punts.  
A.3.4. Població estrangera extracomunitària superior al 9 % i inferior o igual al 12 % de la població total de l'entitat local: 8 punts.  
A.3.5. Població estrangera extracomunitària superior al 12 % de la població total de l'entitat local: 10 punts.  
Puntuació total d'este apartat és de: 30 punts  
B) Personal adscrit a l'agència AMICS.  
B.1) Personal tècnic i administratiu adscrit a l'agència AMICS, així com la seua vinculació, perfil professional i dedicació (fins a 25 punts). La vinculació del personal adscrit a l'agència es valorarà amb un màxim de 5 punts, el perfil professional del personal tècnic de l'agència AMICS es valorarà amb un màxim de 15 punts i la dedicació del personal a l'agència AMICS es valorarà amb un màxim de 5 punts.  
  
B.2) Disposar entre els recursos humans adscrits a l'agència AMICS, de la figura d'un mediador intercultural degudament acreditat davant de la direcció general amb competències en matèria d'integració de persones immigrants i registrat en el Registre de Mediadors Interculturals de la Comunitat Valenciana segons l'Orde 8/2011, de 19 de maig, de la Conselleria de Solidaritat i Ciutadania, per la qual es regula l'acreditació de la figura de mediador intercultural i el Registre de Mediadors Interculturals de la Comunitat Valenciana (fins a 15 punts). Els punts es distribuiran de la manera següent:  
B.2.1. Un mediador intercultural: 7,5 punts,  
B.2.2. Dos mediadors interculturals: 10 punts;  
B.2.3. Tres mediadors interculturals: 12,5 punts  
B.2.4. Quatre o més mediadors interculturals: 15 punts.  
Puntuació total d'este apartat és de: 40 punts  
C) Valoració del pla local d'integració social de les persones immigrants, vigent, presentat per l'entitat local (fins a 10 punts). Esta valoració es dirigirà a analitzar el contingut del pla, de conformitat amb el vigent Pla director Autonòmic d'Integració i Convivència. En este apartat es valoraran una sèrie de qüestions referents al contingut del pla: com ara la figura de mediació intercultural, el sistema d'acollida, actuacions específiques de cohesió social, entre altres.  
D) Memòria del nombre d'edicions d'escola d'acollida realitzades en l'exercici anterior a la convocatòria (fins a 15 punts) i proposta de nombre d'edicions d'escola d'acollida a realitzar en l'exercici en què es concedix la subvenció arreplegades en el projecte tècnic d'activitats (fins a 2 punts).  
D.1) Quant al nombre d'edicions d'escola d'acollida realitzades en l'exercici anterior a la convocatòria. Els punts es distribuiran de la manera següent:  
D.1.1. Una edició: 3 punts.  
D.1.2. Dos edicions: 6 punts.  
D.1.3. Tres edicions. 9 punts.  
D.1.4. Quatre edicions: 12 punts.  
D.1.5. Cinc o més edicions: 15 punts.  
D.2) Quant a la proposta de nombre d'edicions d'escola d'acollida a realitzar en l'exercici en què es concedix la subvenció. Els punts es distribuiran de la manera següent:  
D.2.1. Una edició: 1 punt.  
D.2.2. Dos o més edicions: 2 punts.  
Puntuació total d'este apartat és de: 17 punts  
E) Qualitat del projecte tècnic d'activitats a realitzar durant la corresponent convocatòria (fins a 23 punts). A este efecte, es tindran en compte el nombre d'activitats i el seu desenvolupament, la metodologia i l'impacte en la població immigrada, així com l'adequació del projecte al pla municipal vigent.  
La valoració d'estos apartats és la següent:  
E.1. El nombre d'activitats i el seu desenvolupament: fins a 5 punts.  
E.2. Metodologia (s'arrepleguen els diversos elements de la planificació: objectiu general, específic, resultats, indicadors): fins a 10 punts.  
  
E.3. Impacte en la població immigrada: fins a 4 punts.  
E.4. Adequació del projecte al pla municipal vigent: fins a 4 punts.  
  
2. El procés d'assignació del crèdit entre les entitats locals beneficiàries es realitzarà tenint en compte la dotació total de la convocatòria corresponent i la puntuació global obtinguda pel conjunt d'entitats locals beneficiàries, i el quocient entre els dos elements és el que determinarà el valor/punt, que servirà com a valor de referència per a efectuar el repartiment del crèdit.  
En cap cas, la subvenció concedida podrà ser superior a l'import sol·licitat per l'entitat local. En conseqüència, si com a resultat del procés d'assignació descrit es donara esta circumstància en alguna entitat local, s'assignaria a esta l'import sol·licitat, i es distribuirà l'excés obtingut de la primera assignació entre la resta d'entitats locals en assignacions successives.  
3. S'establix una puntuació mínima de 30 punts per a la concessió de subvencions als projectes presentats per les agències AMICS. La puntuació màxima a obtindre per a cada sol·licitant serà de 120 punts.  
  
  
Article 11. Resolució de la convocatòria i termini  
1. Una vegada realitzada la proposta de la comissió avaluadora sobre l'adjudicació de quantitats i la denegació de la subvenció de les entitats locals que no complisquen els requisits previstos en la present orde, esta es resoldrà.  
En tot cas, la resolució de la subvenció ha de ser motivada de conformitat amb el que s'ha disposat en estes bases reguladores. També es farà constar, si és el cas, la denegació de les sol·licituds igualment motivades i es faran constar els supòsits d'exclusió o inadmissió i desistiment amb constància de la causa que ho va motivar.  
2. Es delega en la persona titular de la direcció general competent en matèria d'integració de persones immigrants la resolució de les sol·licituds que es presenten a l'empara de la convocatòria de les subvencions regulades en la present orde.  
3. El termini màxim per a resoldre i notificar la resolució serà de sis mesos a comptar des de la data de publicació de la convocatòria.  
Transcorregut el termini mencionat sense que s'haguera notificat resolució expressa, les persones interessades podran entendre desestimades les seues sol·licituds per silenci administratiu. Tot això sense perjuí que subsistisca l'obligació legal de l'Administració de resoldre expressament sobre la petició formulada.  
4. La resolució de concessió posa fi a la via administrativa i en contra es podrà interposar directament recurs davant de l'orde jurisdiccional contenciós administratiu en la forma, el termini i les condicions que determina la llei reguladora d'esta jurisdicció. No obstant això, prèviament es podrà interposar, potestativament, recurs de reposició d'acord amb la legislació de procediment administratiu comú.  
  
Article 12. Règim de pagament de la subvenció  
1. Per al règim de lliuraments de transferències corrents per al pagament de les subvencions previstes en esta orde, llevat que la legislació de la Generalitat en permeta un altre, s'aplicarà el règim general previst en l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Es podran realitzar pagaments anticipats en els termes que preveu l'article 171.2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions. Esta bestreta serà d'un 30 % de l'import anual de la subvenció concedida, segons el règim establit en l'article 171.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions per a les transferències corrents.  
2. No obstant això, no es podrà realitzar el pagament de la subvenció mentre la persona beneficiària no estiga al corrent en el compliment de les obligacions tributàries i davant de la Seguretat Social o tinga la condició de subjecte deutor per resolució de procedència de reintegrament. Sense perjuí del que s'ha exposat anteriorment, podrà realitzar-se el pagament de la subvenció des del moment que, per l'òrgan competent de l'Administració de la Generalitat, s'haja notificat al subjecte deutor del reintegrament, l'inici del corresponent expedient de compensació de deutes, amb vista a la seua completa extinció, en els termes que preveu l'article 14 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
3. Així mateix, amb caràcter previ al pagament haurà d'acreditar-se que l'entitat local està al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb el que s'ha disposat en l'article 199.4 de la Llei 8/2010, de 23 de juny, de Règim Local de la Comunitat Valenciana. Als efectes d'acreditar el compliment de l'obligació legal esmentada, la Sindicatura de Comptes expedirà, a petició de l'entitat local interessada, el certificat d'haver remés la documentació prevista en l'apartat 4 d'este article, o si és el cas, que ha presentat el compte general a la Sindicatura de Comptes.  
4. L'entitat beneficiària estarà exempta de la constitució de garanties per pagaments anticipats, en virtut del que disposa l'article 171.5.a) de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
Article 13. justificació de la subvenció  
1. Les entitats locals beneficiàries hauran de justificar, davant de la direcció general competent en matèria d'integració de persones immigrants, els gastos i la destinació d'estos al funcionament i sosteniment de la corresponent agència AMICS, per mitjà de la presentació d'un certificat de la secretaria de l'entitat local en què conste:  
a) Una relació detallada dels gastos aplicables a l'objecte de la subvenció corresponents a l'exercici per al qual es concedix l'ajuda, així com la destinació d'estos a la finalitat de la corresponent convocatòria, el finançament dels gastos corrents de l'agència AMICS de titularitat de l'entitat local respectiva. Estes quantitats hauran d'estar, almenys, en situació d'obligacions reconegudes i així haurà de fer-se constar en el certificat.  
b) El fet del depòsit i custòdia dels justificants originals d'estos gastos en la intervenció i tresoreria de l'entitat local, a la disposició de les comprovacions i els requeriments que siguen necessaris per part dels òrgans gestors de la conselleria competent en matèria d'integració de persones immigrants.  
2. El termini màxim per a la justificació del lliurament de la subvenció finalitzarà en la data determinada en la corresponent convocatòria.  
  
En el cas que la justificació fora insuficient, s'exigirà el reintegrament dels imports indegudament percebuts. En el cas que no es presente la justificació en els terminis indicats en la convocatòria, l'entitat beneficiària perdrà el dret a la subvenció i procedirà al reintegrament de la totalitat de la quantitat percebuda, tot això d'acord amb el que establix l'article 16 d'esta orde.  
3. Els gastos a justificar hauran de correspondre als continguts dels projectes objecte de subvenció, i no són admissibles gastos d'actuacions que no estiguen específicament previstos en la descripció d'estos.  
  
  
Article 14. Pla de control  
Es durà a terme un pla de control de la realització de l'activitat subvencionada per mitjà de la comprovació i el control de la documentació de caràcter econòmic justificativa de l'import concedit i de la memòria tècnica relativa a l'actuació subvencionada, que a este efecte s'ha establit en les presents bases com d'aportació preceptiva per la persona beneficiària, per al pagament de l'ajuda, de conformitat amb el que establix l'article 169 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
El tipus de control serà administratiu, sobre una mostra aleatòria d'ajudes concedides en cada convocatòria; així mateix, es realitzaran controls de camp per mitjà de la visita a alguna de les agències AMICS. Tot això a fi de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda.  
  
Article 15. Pèrdua o minoració de les subvencions  
1. Tota alteració de les condicions i dels requisits tinguts en compte per a la concessió de l'ajuda i, en tot cas, la obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
2. La falta de justificació o la justificació insuficient de l'ajuda concedida, dins del termini establit a este efecte, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, donarà lloc a la pèrdua del dret al cobrament total o parcial de la subvenció, sense perjuí de la realització del tràmit d'audiència legalment establit.  
3. La concessió de les subvencions previstes en esta orde és compatible amb la d'altres que pogueren obtindre's per a l'exercici de l'activitat, provinguen d'altres administracions públiques, d'altres ens públics o privats, nacionals, de la Unió Europea o d'organismes internacionals.  
  
No obstant això, d'acord amb el que disposa l'article 19.3 de la Llei 38/2003, de 17 de novembre, General de Subvencions, en cap cas, l'import de la subvenció podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.  
En este supòsit, procedirà la minoració de l'ajuda i, si és el cas, el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.  
  
Article 16. Reintegrament de la subvenció  
1. Seran causes de reintegrament les establides en l'article 37 de la Llei 38/2003, de 17 de novembre, General de Subvencions.  
2. El procediment de reintegrament de les quantitats indegudament percebudes s'ajustarà a les previsions contingudes en l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
S'iniciarà per part de la direcció general competent en matèria d'integració de persones immigrants, la qual notificarà a l'interessat l'import de la subvenció que ha de reintegrar a la Generalitat, l'obligació que ha sigut incomplida i la motivació que justifica el reintegrament. Este procediment haurà de garantir la preceptiva audiència a l'interessat durant la seua tramitació.  
3. El termini per a resoldre i notificar la resolució procedent serà de dotze mesos comptadors des de la data de l'acord d'iniciació.  
4. La resolució d'este procediment posarà fi a la via administrativa, la qual tindrà naturalesa de liquidació definitiva, a este efecte del còmput del cobrament del deute en període voluntari de recaptació, i en contra es podrà interposar un recurs contenciós administratiu, en el termini de dos mesos comptadors des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, prèviament es podrà interposar, potestativament, recurs de reposició d'acord amb el que disposa la legislació de procediment administratiu comú.  
  
Article 17. Règim sancionador  
El règim sancionador s'aplicarà per la comissió d'infraccions administratives prevista en la normativa bàsica estatal a aquells subjectes que siguen responsables d'estes i es regirà pel que disposa el capítol IV del títol X de la Llei 1/2015, de 6 de febrer, d'Hisenda pública, del Sector Públic Instrumental i de Subvencions.  
  
  
DISPOSICIONS FINALS  
  
Primera. Normativa aplicable  
Resultarà d'aplicació el que disposa el títol X de la Llei 1/2015, de 6 de febrer, de la Generalitat, d'Hisenda pública, del Sector Públic Instrumental i de Subvencions, en els preceptes declarats bàsics de la Llei 38/2003, de 17 de novembre, General de Subvencions, així com en la resta de normativa estatal i autonòmica que siga aplicable.  
  
  
Segona. Habilitació normativa  
S'autoritza la direcció general amb competències en matèria d'integració de persones immigrants a dictar totes les instruccions que siguen necessàries perquè en l'àmbit de les seues competències adopte les mesures necessàries per a l'aplicació d'esta orde i de les corresponents convocatòries.  
  
Tercera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 9 de març de 2016  
  
La vicepresidenta del Consell   
i consellera d'Igualtat i Polítiques Inclusives  
MÓNICA OLTRA JARQUE


Còpia Permalink ELI